ગત વિધાનસભાની ચૂંટણીમાં કોંગ્રેસનું સૌરાષ્ટ્રમાં સારું પ્રદર્શન રહ્યા બાદ હવે ગઢના કાંગરા ખરી રહ્યા હોવાનું જણાય છે. કોંગ્રેસના વિપક્ષના નેતા પરેશ ધાનાણી, સાવરકુંડલાના ધારાસભ્યે પ્રતાપ દુધાત તેમજ લાઠીના એમએલએ વિરજી ઠુમ્મર વિરુદ્ધ સાવરકુંડલા યાર્ડના ચેરમેન અને કોંગ્રેસના જ નેતા દીપક માલાણીએ ગંભીરો આક્ષેપો સાથે બળવો કર્યો છે. માલાણીએ કોંગ્રેસના જ નેતાઓ સામે આક્ષેપ કરતા સૌરાષ્ટ્રના રાજકારણમાં ઊથલપાથલની સંભાવના પ્રબળ બની છે. આટલું જ નહીં દિપક માલાણીએ સાવરકુંડલા માર્કેટિંગ યાર્ડની ચૂંટણીમાં ભાજપ સાથે સેટીંગ કરી મારા સ્થાને ભાજપના પૂર્વ ધારાસભ્ય કાળુ વિરાણીને લાવવા માટે વિપક્ષના નેતા પરેશ ધાનાણી, સાવરકુંડલાના ધારાસભ્ય પ્રતાપ દુધાત અને લાઠીના ધારાસભ્ય વિરજી ઠુમ્મરે તનતોડ મહેનત કરી હોવાનો આરોપ મુક્યો છે.